# Byttemarked med SV

Norge er på avfallstoppen i Europa. Vi kaster [nesten 98 prosent av ressursene våre](https://www.forbrukerradet.no/siste-nytt/ny-rapport-viser-at-norsk-okonomi-kun-er-24-prosent-sirkulaer/) etter å ha brukt de én gang. SV vil øke gjenvinningsgraden og legge til rette for delingstjenester og stimulere til resirkulering, og da er byttemarked et av virkemidlene.

Byttemarked kan være med klær, sko, vinyler, bøker, glass, smykker - ja alt kan byttes av ting og tang såfremt det ikke er ødelagt. Deltakerne tar med seg ting de ønsker å bytte bort til en møteplass, og ser om de finner noe de kan bytte til seg. Dette er en hyggelig og miljøbevisst måte få et bevisst forhold til eget forbruk, og for å jobbe med holdninger om at ting kan brukes på nytt og ha en verdi for andre. I tillegg er det hyggelig å by på gratis kaffe, saft og evt. hjemmelaget kake.

Det er også en fin mulighet til å ha flere aktiviteter på et byttemarked, for å for eksempel ha noe for alle aldere. For eksempel moteshow med brukte klær og sko, kort høytlesning fra bøker eller andre kreative måter å gjenbruke gjenstandene fra markedet på, skattejakt mot skatteparadiser eller tegn din drømmekommune/by for barn og sykkelverksted.

## Fremdriftsplan

Lokallaget bestemmer seg for hvem som skal delta i planleggingen, og hvem markedet skal være for. Skal det være byttebibliotek med bøker, byttemarked for baby og barneklær og utstyr, eller bredt for klær og ting generelt? Dato for arrangementet bør settes i god tid på styremøte. Aller helst minst 3 uker før. Når dato er bestemt kontaktes mulige samarbeidspartnere med invitasjon til å bidra med en aktivitet eller appell, i bytte mot mobilisering.

Tenk på konkrete oppgaver for aktiviteter som kan tilbys medlemmene, slik at de kan ta del i arrangementet. For eksempel bake kake, koke kaffe, sette opp bord osv.

Forslag til fordeling av arbeidsoppgaver:

* Arrangementsansvarlig
  + Har overordnet ansvar, og skal følge opp at alle gjør oppgavene sine. Det er også viktig å sjekke mulighet for appellanter/standaktiviteter fra andre organisasjoner, slik at de også kan mobilisere i sine miljøer. Medlemmer som har meldt seg som frivillige får beskjed om hvilke oppgaver de har fått av lokallaget på e-post.
* Informasjonsansvarlig
  + Sørger for å kontakte lokale aviser og skaffer oppmerksomhet om markedet.
* Plassansvarlig
  + Finner ut hvor dere kan være, og sørger for nødvendige avtaler og koordinering av sted. Det er lurt å ha byttemarked på et sentralt sted, der folk befinner seg fra før og som folk kjenner til.
  + Det kan også være greit å tenke på løsning for provisoriske prøverom, slik at folk kan prøve ting før de bytter. Sjekk været (har dere en plan B hvis det er et utendørsarrangement og været blir dårlig? F.eks. teltduk for hånden?)
* Utstyrsansvarlig
  + Sørger for at dere har det dere trenger av utstyr for å gjennomføre markedet, for eksempel SV- flagg, bord og stoler.
* Økonomiansvarlig
  + Holder oversikt over økonomien og innkjøp av for eksempel kaffe osv.

### Mobilisering

For at det skal komme flest mulig er det viktig å mobilisere til flest mulig. Lag et Facebook- arrangement så snart tid og sted er klart. Eventet sendes ut til medlemmer med lenke til eventet og oppfordring om å invitere og dele videre. I invitasjonen må det komme fram hva slags type gjenstander som kan byttes bort. Det må også defineres og formidles noen “spilleregler”, slik at alle vet hvordan byttehandelen skal gå for seg. **Huskeliste:**

* Finn bannerbilde på arrangementsmalsiden
* Be fylkessekretæren deres om å sende invitasjon til lag i området, og dele eventet fra fylkeslagets side
* Legg gjerne inn noen penger for å sponse eventet på Facebook
* Får dere med samarbeidspartnere som medarrangører, slik at de også kan dele arrangementet med sine følgere?
* Inviter lokallagsmedlemmer til å hjelpe med å spre det. Kan dere for eksempel få med dere medlemmer til å dele ut løpesedler eller plakatopphenging?
* Morgenen før arrangementet burde alle medlemmer få en påminnelse (f.eks. via SMS) om arrangementet (Det er mulig å be om hjelp til dette fra fylkessekretæren).
* Legg ut bilder fra arrangementet på sosiale medier